Fostul președinte al lui Charlton, Matt Southall, a fost evacuat din apartamentul de lux în care locuia în Londra, de unde conducea formația din Championship.

ProSport a intrat în posesia imaginilor din momentul evacuării lui Matt Southall, evacuare dictată de Claudiu Florică, noul director de la Charlton.

Clubul plătea o chirie de 15.000 de lire sterline lunar pentru apartamentul cu 3 dormitoare, 3 băi, o sufragerie, o bucătărie și o camera de depozitare.

Matt Southall a delapidat clubul!

Claudiu Florică, alături de șeicii care conduc fondul de investiții Abu Dhabi Business Development, au descoperit că fostul președinte Matt Southall a delapidat clubul cu aproximativ 1.8 milioane de lire sterline. Totul reiese clar din raportul de audit, pe care ProSport a reușit să-l obțină. (Detalii AICI)

Faptele, desfășurate din decembrie 2019 și până acum, sunt uluitoare. Southall a plătit în interes propriu, printre altele, pentru achiziția a două mașini Range Rover, chiria lunară a unui apartament de lux – 13.000 de lire sterline, taxa pentru studiile fiicei sale sau proiectul de design a locuinței pe care o deține din Manchester. De asemenea, s-a descoperit lipsa a 20.000 de lire sterline, cheltuieli nedecontate, dar și faptul că și-a alocat 80.000 de lire sterline, sub pretextul unui contract de consultanță.

Matt Southall a vrut să-l omoare pe avocatul lui Tahnoon

Fostul oficial al lui Charlton riscă să stea mulți ani după gratii. Pe lângă devalizarea clubului, el face și obiectul unei anchete cu o acuzație gravă: a comandat un asasinat. Există o plângere pe numele său prin care se arată că i-a cerut unei persoane să-l asasineze pe C W Farnell, avocatul lui Saeed Bin Tahnoon. Cel care ar fi trebuit să comită crima a mărturisit totul oamenilor legii, iar Southall a primit restricția de a părăsi Marea Britanie. Fostul oficial are deja interdicție de a mai intra în incinta clubului Charlton și are termen să se prezinte la sediul poliției.

Doi români în conducerea lui Charlton

Clubul englez anunța săptămâna trecută pe site-ul oficial că arabul Saeed Bin Tahnoon, noul șef al lui Charlton, i-a numit în funcția de director pe românii Claudiu Florică și Marian Mihail. Cei trei s-au aflat și în lupta pentru preluarea clubului Dinamo, însă negocierile s-au sistat din cauza lui Ionuț Negoiță. (Detalii AICI)

Situație complicată la Charlton

Avocatul Marian Mihail, acum director la Charlton, a explicat pentru ProSport care e situație de la formația engleză: „Din păcate, la Charlton este o situație complicată din punct de vedere juridic, pentru că există un conflict între acționarul majoritar și foștii membri ai consiliului de administrație. Din acest motiv nu pot să dau foarte multe detalii, pentru că risc să compromit poziția clubului în acest litigiu.

Este o situație inedită pentru orice club, fiind campionatul suspendat pe termen nedeterminat. Charlton este un club viu, care trăiește alături de suporteri și emoțional, dar și financiar și sunt afectați de măsurile de carantină. Treaba noastră acolo e să păstrăm echipa în Championship și cu buget pentru sezonul următor”.

Charlton Athletic e într-o situație delicată în Championship, fiind pe loc retrogradabil, 22, cu 39 de puncte, la două lungimi de primul loc care ajută la salvarea echipei.